Baba weeg byna 6 kg met geboorteBaba Ziad (regs) en Jaisal Purewal (links) wat 2,8 kg met geboorte geweeg het. Die twee babatjies is twee minute ná mekaar gebore. Foto: 9 News Perth/Facebook ŉ Ma van Perth in Australië se bondeltjie vreugde het 5,9 kg met geboorte geweeg. Breanna Sykes, van Carramar in Perth, is gedwing om ŉ keisersnee te hê tydens Ziad Kadic se geboorte. Dié bulletjie is Saterdag om 19:15 gebore. Volgens Perth Now is Ziad een van die grootste babas wat nog ooit in westelike Australië gebore is. “Een van die dokters het gesê dis die grootste baba wat hy in sy 15 jaar as ŉ dokter gesien het,” het die ma gesê. ŉ Pasgebore baba weeg gemiddeld net meer as 3 kg. Dokters het egter aan Sykes bevestig haar seuntjie, wat ongeveer so groot is soos ŉ drie maande oue baba, is “absoluut gesond” en hulle skryf sy buitengewone grootte toe aan gene. Ma en baba sal na verwagting Dinsdag huis toe gaan.